Document ID: 32011D0674

IZVEDBENI SKLEP KOMISIJE
z dne 12. oktobra 2011
o spremembi Odločbe Komisije 2004/558/ES glede statusa nekaterih upravnih nemških regij, prostih okužbe z infekcioznim bovinim rinotraheitisom
(notificirano pod dokumentarno številko C(2011) 7165)
(Besedilo velja za EGP)
(2011/674/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 64/432/EGS z dne 26. junija 1964 o problemih v zvezi z zdravstvenim varstvom živali, ki vplivajo na trgovino z govedom in prašiči znotraj Skupnosti (1), ter zlasti členov 9(2) in 10(2) Direktive,
ob upoštevanju naslednjega:
(1)
Direktiva 64/432/EGS določa pravila za trgovanje z govedom znotraj Unije. Člen 9 določa, da država članica, ki ima obvezen nacionalni nadzorni program za eno od nalezljivih bolezni iz Priloge E(II) k navedeni direktivi, lahko predloži svoj program Komisiji v odobritev. Navedeni seznam vključuje infekciozni bovini rinotraheitis. Infekciozni bovini rinotraheitis je opis najvidnejših kliničnih znakov okužbe z bovinim herpesvirusom tipa 1 („BHV1“).
(2)
Člen 9 Direktive 64/432/EGS tudi opredeljuje dodatna jamstva, ki se lahko zahtevajo v trgovini znotraj Unije.
(3)
Poleg tega člen 10 Direktive 64/432/EGS določa, da če država članica meni, da je njeno ozemlje ali del njenega ozemlja prosto ene od bolezni iz Priloge E(II) k navedeni direktivi, Komisiji predloži ustrezno dokazno dokumentacijo. Navedeni člen tudi opredeljuje dodatna jamstva, ki se lahko zahtevajo v trgovini znotraj Unije.
(4)
Z Odločbo Komisije 2004/558/ES z dne 15. julija 2004 o izvajanju Direktive Sveta 64/432/EGS v zvezi z dodatnimi jamstvi za trgovino z govedom med državami članicami Skupnosti v povezavi z infekcioznim bovinim rinotraheitisom in v zvezi s potrditvijo programov za izkoreninjenje, predloženih s strani nekaterih držav članic (2), so bili odobreni programi za nadzor in izkoreninjenje BHV1, ki so jih predložile države članice in so našteti v Prilogi I k navedeni odločbi za regije iz navedene priloge ter za katere veljajo dodatna jamstva za BHV1 v skladu s členom 9 Direktive 64/432/EGS.
(5)
Poleg tega Priloga II k Odločbi 2004/558/ES navaja regije držav članic, za katere se šteje, da so proste okužbe z BHV1 in za katere veljajo dodatna jamstva v skladu s členom 10 Direktive 64/432/EGS.
(6)
Trenutno so v Prilogi I k Odločbi 2004/558/ES navedene vse regije v Nemčiji, razen upravnih enot Oberpfalz, Oberfranken, Mittelfranken in Unterfranken v zvezni deželi Bavarski. Za navedene štiri upravne regije v zvezni deželi Bavarski se šteje, da so proste okužbe z BHV1 in so zato trenutno navedene v Prilogi II k navedeni odločbi.
(7)
Nemčija je zdaj zaprosila še za preostale upravne regije v zvezni deželi Bavarski (upravne regije Oberbayern, Niederbayern in Schwaben), da bi se štele kot proste okužbe z BHV1, in za razširitev veljavnosti dodatnih jamstev v skladu s členom 10 Direktive 64/432/EGS na navedene upravne regije.
(8)
Po oceni dokazne dokumentacije, ki jo je predložila navedena država članica, je treba navedene tri upravne regije, proste okužbe z BHV1, črtati iz Priloge I k Odločbi 2004/558/ES in vključiti v Prilogo II k navedeni odločbi ter nanje razširiti veljavnost dodatnih jamstev v skladu s členom 10 Direktive 64/432/EGS.
(9)
Odločbo 2004/558/ES je zato treba ustrezno spremeniti.
(10)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Prilogi I in II k Odločbi 2004/558/ES se nadomestita z besedilom iz Priloge k temu sklepu.
Člen 2
Ta sklep je naslovljen na države članice.
V Bruslju, 12. oktobra 2011

Labels: 3
0
18
6